روسیا ساوونما ناظیرلیگی‌نین مطبوعات کاتیبی ایگور کوناشنکوو اوکراینانین حربی ایداره ائتمه و انرژی سیستم‌لرینی اوزاق منزیل‌لی یوکسک دقیق‌لیک‌لی سلاح‌لارلا وورماغا داوام ائتدیک‌لرینی بیلدیریب.
ایگور کوناشنکوو روسیا-اوکراینا محاربه‌سینده روسیا حربی قوه‌لری‌نین فعالیتی ایله باغلی آچیقلاما‌لار وئریب.
کوناشنکوو "روسیا سلاحلی قوه‌لری سون 24 ساعات عرضینده اوکراینانین حربی ایداره ائتمه و انرژی سیستم‌لرینین تیکی‌لی‌لرینه هاوا‌دان اوزاق منزیل‌لی یوکسک دقیق‌لیک‌لی سلاح‌لارلا هوجوم‌لارینی داوام ائتدیریب. معین ائدیلمیش بوتون هدف‌لر وورولوب" دئیه بیلدیریب.
اوکراینا قوه‌لری‌نین کراسنی لیمان، نیکولایئو و کریوی ریگ ایستیقامت‌لرینده‌کی هوجوم‌لاری‌نین دفع ائدیلدیگینی قئید ائدن کوناشنکوو بورا‌داکی قارشیدورما‌لاردا 240-دان چوخ اوکراینا عسگری‌نین ضررسیزلشدیریلدیگینی، چوخلو سایدا حربی تجهیزاتین محو ائدیلدیگینی ادعا ائدیب.
سون 24 ساعات عرضینده اوکراینا اوردوسونا عایید 3 ایداره ائتمه مرکزی، 5 موقتی مرکز و 4 سلاح-مهمات انباری‌نین محو ائدیلدیگینی آچیقلایان کوناشنکوو "می-8" تیپ‌لی هلیکوپترلرین و 18 پیلوت‌سوز اوچوش آراجی‌نین وورولدوغونو بیلدیریب.
مطبوعات کاتیبی کوناشنکوو اونو دا دئییب کی، اوکراینادا بو گونه کیمی 324 اوچاق، 162 هلیکوپتر، 2296 پیلوت‌سوز اوچوش آراجی، 383 هاوا هوجوموندان ساوونما راکت سیستمی، 5926 تانک و زره لی تجهیزات، 874 چوخ لوله‌لی راکت لر، 3511 توپ و خمپاره ، 6665 محو ائدیلمیش شخصی حربی آراج وار.
